Lo Dubs (Doubs [du] en francês) est na reviére francêsa, suissa et pués arpetana, sot-afluent du Rôno per la Sona. Il at balyê son nom u dèpartament francês du Dubs. D’una longior totâla de 453 km, que 430 km sur lo tèrritouèro francês, constitue lo diéziémo cors d’égoua francês per sa longior et pués la quatriéma reviére aprés la Mârna, l’Ôlt et la Sona. Prend sa sôrsa dens la comena francêsa de Motua a 945,5 m de hiôt (la mârca de nivelâjo en avâl at por valor 944,9 m), et mode d’abôrd principâlament de vers lo nord-èste, arrosent notament les veles de Pontarliér et de Môrtégoua et pués de vers lo sud-ouèste, travèrsent la vela de Besençon aprés avêr sèrvi de frontiére entre-mié la France et la Suisse et pués un’encurcion en tèrritouèro suisso (lo Cllôs du Dubs) et per lo Payis de Montbelyârd. Vat dedens la Sona a Vèrdun-sur-lo-Dubs.